อานันท์ มอบดอกไม้ จำเลยเสรีภาพ
ประชาไท -- 27 มี.ค.48นายอานันท์ ปันยารชุน อดีตนายกรัฐมนตรี และประธานคณะกรรมการสมานฉันท์แห่งชาติ มอบดอกไม้ให้กำลังใจแก่ น.ส. สุภิญญา กลางณรงค์ และกลุ่มบุคคลซึ่งต้องต่อสู้คดีในชั้นศาลซึ่งมูลคดีเกี่ยวเนื่องกับประโยชน์สาธารณะ ที่โรงแรมมณเฑียร ริเวอร์ไซด์ วันนี้ ทั้งนี้ อดีตนายกรัฐมนตรี ได้เข้าร่วมในงาน สานใจให้คนกล้า ซึ่งจัดขึ้นเพื่อระดมทุนในการต่อสู้คดีของน.ส. สุภิญญา กลางณรงค์ ซึ่งถูกบริษัท ชินคอร์เปอร์เรชั่น มหาชน ฟ้องเป็นคดีหมิ่นประมาททั้งทางแพ่งและอาญา โดยคดีแพ่งนั้น บริษัท ชินคอร์ปฯ ได้เรียกค่าเสียหายจำนวน 400 ล้านบาท ด้าน รสนา โตสิตระกูล ประธานจัดงาน กล่าวว่า วัตถุประสงค์ในการจัดงานครั้งนี้ คือ เพื่อเป็นกำลังใจให้กลุ่มบุคคลที่ต่อสู้เพื่อประโยชน์สาธารณะหลายรูปแบบ ซึ่งมักได้ผลอย่างเดียวกันคือ ถูกฟ้องเป็นคดี ซึ่งการถูกฟ้องเป็นคดีอาจถือเป็นผลกระทบขั้นต้น ยังไม่นับกรณีของการลอบสังหาร หรือทำร้ายร่างกาย ฯลฯ การจัดงานในวันนี้จึงถือเป็นการสนับสนุนด้านจิตใจประการหนึ่ง อีกวัตถุประสงค์หนึ่งคือ เพื่อระดมทุนต่อสู้ในคดีที่เกิดจากการต่อสู้เพื่อประโยชน์สาธารณะ โดยเริ่มจากคดีของน.ส. สุภิญญา กลางณรงค์เป็นคดีแรก สำหรับบุคคลที่ได้รับช่อดอกไม้จากนายอานันท์ ปันยารชุนในวันนี้ ประกอบด้วย น.ส. สุภิญญา กลางณรงค์ คณะกรรมการรณรงค์เพื่อปฏิรูปสื่อ ซึ่งถูกฟ้องหมิ่นประมาทคดีแพ่งและคดีอาญา โดยผู้ฟ้องคือ บริษัทชินคอร์เปอเรชั่น จำกัด มหาชน จากกรณี ให้สัมภาษณ์เรื่องการผูกขาดสื่อและผลประโยชน์ทับซ้อนในสื่อสาธารณะ และตัวแทนหนังสือพิมพ์ไทยโพสต์ จำเลยร่วมคดีชินคอร์ปฯ นางทิชา ณ นคร เครือข่ายผู้หญิงกับรัฐธรรมนูญ ถูกฟ้องหมิ่นประมาทคดีแพ่งและคดีอาญา กรณีบิ๊กขี้หลี กับนักข่าวสาว นายพิภพ ธงไชย ถูกฟ้องหมิ่นประมาทคดีอาญาจากการชุมนุมของชาวบ้านราศีไศล และสมัชชาคนจน นายศิริชัย ไม้งาม ถุกฟ้องกรณีปราศรัยคัดค้านการแปรรูปกิจการรัฐวิสาหกิจ นายเสถียร จันทร ถุกดำเนินคดีอาญาข้อหามีเครื่องส่งวิทยุชุมชนโดยไม่ได้รับใบอนุญาตจากรัฐ ตัวแทนกลุ่มกบฏไอทีวี ซึ่งชนะคดีการเลิกจ้างไม่เป็นธรรม นางจิราภรณ์ เจริญเดช บรรณาธิการจุดประกาย-กรุงเทพธุรกิจ ชนะคดีหมิ่นประมาท ซึ่งบริษัทไอทีวีเป็นโจทก์ฟ้องกรณีบทความชักชวนเลิกดูและเลิกซื้อสินค้าและบริการของไอทีวี ซึ่งเขียนโดยนายธำรงศักดิ์ เพชรเลิศอนันต์ อาจารย์ประจำภาควิชาประวัติศาสตร์ มหาวิทยาลัยรังสิต นายนคร ชมพูชาติ จากสภาทนายความ ซึ่งเป็นทนายความผู้รับผิดชอบคดีของน.ส. สุภิญญา นางทิชา และ กบฏไอทีวี 
ประชาไท -- 27 มี.ค.48 นายอานันท์ ปันยารชุน อดีตนายกรัฐมนตรี และประธานคณะกรรมการสมานฉันท์แห่งชาติ มอบดอกไม้ให้กำลังใจแก่ น.ส. สุภิญญา กลางณรงค์